Fennistiikan opinnäytteitä II
Authors: Kristiansson-Seppälä Anna-Liisa , Leino Pentti , Majapuro Marketta 
Published: August 2024

Bibliografian käyttäjälle

Tämä bibliografia sisältää tekijänmukaisessa aakkosjärjestyksessä luettelon vuosina 1976-1983 suomen kielen ja sen sukukielten alalta valmistuneista laudatur- ja lisensiaatintöistä. Se on siten jatkoa varhaisemmalle bibliografialle Fennistiikan opinnäytteitä (Castrenianumin toimitteita 16, Helsinki 1977), joka käsittää vuosina 1888-1975 tehdyt vastaavat työt.

Aikaa ja työvoimaa on luettelon tekoon ollut hyvin niukasti. Tietojen keruussa onkin jouduttu keskittymään vain yliopistojen suomen kielen ja sen sukukielten laitoksiin, vaikka fennistiikan alaa sivuavia opinnäytteitä on tehty monissa muissakin oppiaineissa. Samasta syystä luettelo ei ole aivan täydellinen, sillä kaikkia tarkistuksia ei ole voitu tehdä.

Edeltäjänsä tavoin luettelossa esitetään kustakin opinnäytteestä seuraavat tiedot:

1. tutkielman tekijän sukunimi ja etunimi (etunimet),
2. työn nimi,
3. opinnäytteen aste (Laud. = pro gradu -tutkielma tai sivuaineen laudaturtyö; Lis. = lisensiaatintyö) ja työn valmistumisvuosi,
4. sivumäärä, erikseen roomalaiset ja arabialaiset numerot (numeroimattomat alkusivut on pyritty mainitsemaan roomalaisin numeroin sulkeissa),
5. karttojen lukumäärä (elleivät ne sisälly 4. kohdan sivumäärään, eteen on lisätty plusmerkki),
6. kielennäytteiden sivumäärä (elleivät ne sisälly 4. kohdan sivumäärään, eteen on lisätty plusmerkki),
7. muut liitteet: kuvitus, näytteet yms. (elleivät ne sisälly 4. kohdan sivumäärään, eteen on lisätty plusmerkki),
8. korkeakoulu, jossa työ on tarkastettu

Haluan kiittää kaikkia, jotka Turun yliopiston suomalaisen ja yleisen kielitieteen laitoksessa, Åbo Akademin Finska Institutionissa, Tampereen yliopiston suomen kielen ja yleisen kielitieteen laitoksessa, Joensuun yliopiston suomen kielen laitoksessa, Jyväskylän yliopiston suomen kielen ja viestinnän laitoksessa ja Oulun yliopiston suomen ja saamen kielen laitoksessa keräsivät ja välittivät nopeasti ja ystävällisesti luetteloa varten tarpeelliset tiedot.

Helsingissä 20. elokuuta 1984

Anna-Liisa Kristiansson-Seppälä

Asiahakemiston käyttäjälle

Tämän teoksen alkuosana olevaan luetteloon sisältyy tiedot suomen kielen ja sen sukukielten alalla vuosina 1976-1983 valmistuneista laudatur- ja lisensiaatintöistä. Näin se täydentää aikaisemmin ilmestynyttä bibliografiaa Fennistiikan opinnäytteitä (Castrenianumin toimitteita 16, Helsinki 1977), joka ulottuu vuoteen 1975 saakka. Kummassakin bibiliografiassa tutkielmat on lueteltu tekijänmukaisessa aakkosjärjestyksessä. Tietyn kirjoittajan laatima työ on helppo löytää, mutta jos bibliografian käyttäjä etsii tiettyä kielenilmiötä, kielimuotoa tai kielenkäyttäjää koskevia tutkimuksia, hän on vaikeuksissa. Asiahakemiston tarve on siis ollut ilmeinen.

Olemme laatineet hakemistomme nimenomaa käytännön apuneuvoksi. Sen avulla on saatavissa yleiskuva yliopistoissa harjoitetusta suomen kielen tutkimuksesta ja sen painopisteistä, mutta ensi sijassa se on tarkoitettu välineeksi, jonka avulla bibliografioiden käyttäjä löytää tiedot haluamaansa aihepiiriä sivuavista opinnäytteistä.

Olemme katsoneet parhaaksi ryhmitellä hakusanat aihepiireittäin. Tällainen ryhmittely johtaa pakosta tulkinnanvaraisuuksiin, ja helpottaaksemme hakemiston käyttöä olemme lisänneet sen loppuun aakkosellisen luettelon käyttämistämme hakusanoista. Sen avulla bibliografioiden käyttäjä voi poimia esiin kaipaamansa hakusanat; kun ne ovat löytyneet, itse tutkielmia koskevien tietojen etsiminen ei enää tuota vaikeuksia.

Opinnäytteisiin viittaavat hakusanat on jaoteltu hakemistossa kolmeen pääryhmään. Ensimmäinen kattaa kielen eri osa-alueet, sen rakenteen, toinen erilaiset kielimuodot ja variantit sekä kolmas väljästi ottaen kielentutkimuksen eri alueet ja erilaiset näkökulmat. Kunkin pääryhmän sisällä hakusanajärjestelmä on osittain hierarkkinen, ja alaryhmän hakusanat taas on mahdollisuuksien mukaan pyritty aakkostamaan. Tutkielmat on hakusanoitettu pelkästään bibliografiassa julkaistujen nimien perusteella, sillä yksityisten töiden sisältöön ei ole mahdollisuuksia kajota. Tarvittaessa on samaan työhön viitattu useamman kuin yhden hakusanan kohdalla. Esimerkiksi tutkielmaan "Subjekti ja predikatiivi Mikael Agricolan tuotannossa" on viittaukset syntaksin alueella sekä subjektin että predikatiivin kohdalla ja lisäksi vanhassa kirjasuomessa Agricolan kohdalla (vanhan kirjasuomen kirjoittajat puuttuvat sen sijaan suomenkielisten kirjoittajien luettelosta).

Töiden ryhmittely pelkän nimen pohjalta ei voi johtaa aukottomaan tulokseen. Esimerkiksi työn nimi "Hyrynsalmen murteen omistusliitteitä" ei kerro, onko siinä tarkasteltu omistusliitteiden morfologisia vai syntaktis-semanttisia piirteitä. Hakemiston käyttäjän onkin syytä etsiä haluamaansa teemaa mahdollisimman monien eri hakusanojen avulla.

Kuhunkin työhön viitataan tekijän sukunimellä ja työn vuosiluvulla. Esimerkiksi ryhmään Kielen rakenne sijoittuvan otsikon Fonologia alla on hakusana Konsonantit ja sen yhteydessä mm. viittaukset Hakulinen 1965, Jonninen-Niilekselä 1980 ja Markkanen 1968T. Vuoden 1975 ja sitä varhaisemmat työt (<1975) löytyvät vanhemmasta bibliografiasta, uudemmat työt (>1975) tämän kirjan alkuosassa olevasta bibliografiasta. Vuosiluvun jälkeinen T taas viittaa vanhemman bibliografian täydennysosaan (sivut 156-165). Bibliografian sivuilla 166-177 mainittuja töitä, joiden olinpaikkaa ei tiedetä, ei sen sijaan ole otettu mukaan hakemistoon.

Fennistisiä opinnäytteitä on tallessa lähes sadan vuoden ajalta, ja töiden kokonaismäärä nousee useisiin tuhansiin. Yhtenäisen hakemiston laatiminen on jo senkin vuoksi ollut hankalaa. Kun lisäksi hakemisto on pyritty tekemään mahdollisimman nopeasti, systemaattisuudesta ja täsmennyksien hankkimisesta on ollut pakko tinkiä: olemme tuon tuostakin joutuneet tyytymään kompromisseihin ja puolinaisiin ratkaisuihin. Siitä huolimatta toivomme, että opiskelijat, tutkijat ja opettajat voivat käyttää hakemistoa apuna omassa työssään. Se on ainakin ollut tarkoituksemme.

Helsingissä 30. elokuuta 1984

Pentti Leino
Marketta Majapuro